               COMISIA EUROPEANĂ
            Bruxelles, 26.11.2021
            COM(2021) 745 final
            2021/0389(NLE)

            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, în ceea ce privește prelungirea perioadei de tranziție menționate la articolul 552 alineatul (11) din acord în cursul căreia Regatul Unit poate deroga de la obligația de a șterge datele din registrul cu numele pasagerilor după plecarea lor din Regatul Unit

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie luată în numele Uniunii Europene în cadrul Consiliului de parteneriat în legătură cu articolul 552 alineatul (13) din Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Regatul Unit”), pe de altă parte (denumit în continuare „Acordul comercial și de cooperare”).

               Acordul comercial și de cooperare permite transferul, prelucrarea și utilizarea de către Regatul Unit a datelor din registrul cu numele pasagerilor (Passenger Name Record – PNR) referitoare la pasagerii zborurilor dintre Uniune și Regatul Unit. În Acordul comercial și de cooperare se prevede că, după plecarea pasagerilor din Regatul Unit, acesta are obligația de a șterge datele PNR pe care le-a primit în temeiul acordului menționat, cu excepția cazului în care o evaluare a riscurilor indică necesitatea de a păstra aceste date PNR.

               Acordul comercial și de cooperare prevede însă o derogare temporară de la această cerință, pentru o perioadă de tranziție de un an, și anume până la 31 decembrie 2021, recunoscând circumstanțele speciale în care se află Regatul Unit, care trebuie să efectueze anumite ajustări tehnice pentru a transforma sistemele de prelucrare a datelor PNR pe care le-a operat în perioada în care i s-a aplicat dreptul Uniunii, care, atunci când vor fi implementate, vor permite ștergerea datelor PNR în conformitate cu acordul.

               Derogarea este însoțită de un proces în cadrul căruia Regatul Unit transmite Comitetului specializat privind cooperarea în materie de asigurare a respectării legii și cooperarea judiciară instituit prin Acordul comercial și de cooperare un raport din partea unui organism administrativ independent, care include o anexă elaborată de autoritatea de supraveghere a Regatului Unit pentru protecția datelor cu privire la aplicarea efectivă a garanțiilor suplimentare în materie de protecție a datelor în perioada de tranziție și o evaluare care analizează dacă se mențin aceste circumstanțe speciale, împreună cu o descriere a eforturilor depuse pentru a transforma sistemele Regatului Unit de prelucrare a datelor PNR în sisteme care să permită ștergerea datelor PNR după plecarea pasagerilor. În cadrul reuniunii sale din 19 octombrie 2021, Comitetul specializat privind cooperarea în materie de asigurare a respectării legii și cooperarea judiciară a analizat raportul și evaluarea furnizate de Regatul Unit. În temeiul articolului 552 alineatul (13) a doua teză din Acordul comercial și de cooperare, în cazul în care se mențin circumstanțele speciale menționate mai sus, Consiliul de parteneriat trebuie să prelungească cu un an perioada de tranziție, și anume până la 31 decembrie 2022.

               2.Contextul propunerii

               2.1.Acordul comercial și de cooperare dintre Uniune și Regatul Unit

               Acordul comercial și de cooperare stabilește baza pentru o relație amplă între Uniune și Regatul Unit, într-un spațiu al prosperității și bunei vecinătăți caracterizat de relații strânse și pașnice bazate pe cooperare, care respectă autonomia și suveranitatea fiecărei părți. Acordul comercial și de cooperare a intrat în vigoare la 1 mai 2021 și a fost aplicat cu titlu provizoriu de la 1 ianuarie 2021.

               2.2.Consiliul de parteneriat

               Acordul comercial și de cooperare instituie o serie de organisme comune, printre care și Consiliul de parteneriat, care este un „organism creat printr-un acord”, în sensul articolului 218 alineatul (9) din Tratatul privind funcționarea Uniunii Europene (TFUE).

               2.3.Actul avut în vedere spre adoptare de către Consiliul de parteneriat

               Articolul 552 alineatul (4) din Acordul comercial și de cooperare prevede că Regatul Unit trebuie să șteargă datele PNR ale pasagerilor după plecarea lor din această țară, cu excepția cazului în care o evaluare a riscurilor indică necesitatea de a păstra aceste date PNR. Această obligație decurge din jurisprudența UE din 2017 privind transferul internațional de date PNR din Uniune către țări terțe
                  1
               .

               Articolul 552 alineatul (11) din Acordul comercial și de cooperare prevede că Regatul Unit poate deroga temporar de la alineatul (4) al articolului menționat, pentru o perioadă de tranziție, până la punerea în aplicare, cât mai curând posibil, de către acesta a adaptărilor tehnice ale sistemelor sale de prelucrare a datelor PNR. În perioada de tranziție, autoritatea competentă a Regatului Unit are obligația de a împiedica utilizarea datelor PNR care vor urma să fie șterse, aplicând acestor date PNR o serie de garanții suplimentare specifice.

               Articolul 552 alineatul (10) din Acordul comercial și de cooperare prevede că alineatul (11) al articolului menționat se aplică în circumstanțele speciale în care se află Regatul Unit, care îl împiedică să efectueze ajustările tehnice necesare pentru a transforma sistemele de prelucrare a datelor PNR pe care acesta le-a operat în perioada în care i s-a aplicat dreptul Uniunii în sisteme care să permită ștergerea datelor PNR în conformitate cu alineatul (4) al articolului menționat.

               Articolul 552 alineatul (12) din Acordul comercial și de cooperare prevede că Regatul Unit trebuie să furnizeze Comitetului specializat privind cooperarea în materie de asigurare a respectării legii și cooperarea judiciară, după nouă luni de la intrarea în vigoare a acestui acord, un raport din partea organismului administrativ independent menționat la alineatul (7) al respectivului articol care include un aviz al autorității de supraveghere a Regatului Unit menționate la articolul 525 alineatul (3) din acordul în cauză cu privire la aplicarea efectivă a garanțiilor suplimentare în materie de protecție a datelor și o evaluare, efectuată de Regatul Unit, în care se analizează dacă se mențin circumstanțele speciale menționate la articolul 552 alineatul (10) din acord, împreună cu o descriere a eforturilor depuse pentru a transforma sistemele Regatului Unit de prelucrare a datelor PNR în sisteme care să permită ștergerea datelor PNR în conformitate cu alineatul (4) al respectivului articol.

               Articolul 552 alineatul (13) a doua teză din Acordul comercial și de cooperare prevede că, în cazul în care se mențin circumstanțele speciale menționate la alineatul (10) al respectivului articol, Consiliul de parteneriat trebuie să prelungească cu un an perioada de tranziție menționată la alineatul (11) al respectivului articol.

               Decizia Consiliului de parteneriat de a prelungi perioada de tranziție poate lua orice formă. Deciziile copreședinților Consiliului de parteneriat se iau de comun acord [a se vedea articolul 1 alineatul (2) din anexa 1 la Acordul comercial și de cooperare]. Decizia ar trebui luată înainte de sfârșitul perioadei de tranziție, și anume înainte de 1 ianuarie 2022.

               3.Poziția care urmează să fie luată în numele Uniunii

               3.1.Context

               La 1 octombrie 2021, Regatul Unit a prezentat Comitetului specializat privind cooperarea în materie de asigurare a respectării legii și cooperarea judiciară o evaluare în temeiul articolului 552 alineatul (12) litera (b) din Acordul comercial și de cooperare.

               Evaluarea efectuată de Regatul Unit concluzionează că se mențin circumstanțele speciale în ceea ce privește sistemele Regatului Unit de prelucrare a datelor PNR. Regatul Unit se află în situația specifică în care trebuie să adapteze un sistem de prelucrare a datelor PNR configurat în vederea respectării dreptului Uniunii aplicabil statelor membre într-un sistem configurat pentru a îndeplini cerințele Acordului comercial și de cooperare și în care nu a avut suficient timp la dispoziție înainte de intrarea în vigoare a acestui acord pentru a efectua adaptările necesare în vederea trecerii la un sistem complex de prelucrare a datelor PNR. Cerințele Acordului comercial și de cooperare reflectă jurisprudența din 2017 a Curții de Justiție privind transferul internațional de date PNR din Uniune către țări terțe (Avizul 1/15).

               Actualul sistem al Regatului Unit de prelucrare a datelor PNR a fost dezvoltat în 2004 și adaptat în 2016 pentru a respecta dispozițiile Directivei (UE) 2016/681 din 27 aprilie 2016 privind utilizarea datelor din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave
                  2
               . În consecință, sistemul Regatului Unit de prelucrare a datelor PNR a fost conceput, la fel ca sistemele altor state membre, să păstreze toate datele PNR timp de cinci ani pentru a răspunde cererilor motivate în mod corespunzător în cazuri specifice, în orice moment pe parcursul acestor cinci ani. Sistemul Regatului Unit nu a fost conceput pentru a șterge datele PNR ale pasagerilor după plecarea lor din Regatul Unit, astfel cum prevede Acordul comercial și de cooperare.

               În plus, actualul proces al Regatului Unit de evaluare a riscurilor a fost conceput, la fel ca în cazul celorlalte state membre, să identifice persoanele ale căror date corespund unor norme obiective de creare de profiluri sau altor criterii prestabilite în scopul efectuării controalelor de securitate și controalelor la frontiere. Acest proces nu a fost conceput pentru a stabili dacă este necesar să se păstreze anumite date PNR după plecarea unui pasager din Regatul Unit.

               În evaluarea sa, prezentată la 1 octombrie 2021 în temeiul articolului 552 alineatul (12) litera (b) din Acordul comercial și de cooperare, Regatul Unit a precizat că efectuează o analiză a cerințelor juridice, tehnice și operaționale, atât funcționale, cât și nefuncționale, pentru a se asigura că sistemele sale de prelucrare a datelor PNR vor respecta dispozițiile articolului 552 alineatul (4) din acord. Regatul Unit a concluzionat că aceasta este o operațiune extrem de complexă.

               Evaluarea Regatului Unit indică faptul că actualele sisteme pe care le utilizează pentru prelucrarea datelor PNR sunt programate să fie dezactivate până în 2024. Regatul Unit explică faptul că ajustările tehnice pe care trebuie să le aducă sistemelor sale în conformitate cu Acordul comercial și de cooperare, sunt efectuate mai degrabă prin adaptarea și completarea cerințelor tehnice ale noilor sisteme în curs de dezvoltare, decât prin adaptarea în continuare a actualului sistem de bază, care este în curs de dezactivare.

               Evaluarea Regatului Unit descrie progresele înregistrate de proiectul său de ajustare tehnică pentru a defini cerințele funcționale și nefuncționale și pentru a proiecta, a construi și a implementa capacitatea tehnică de a opera în conformitate cu articolul 552 alineatul (4) din Acordul comercial și de cooperare și de a șterge datele PNR ale pasagerilor după plecarea lor din țară, cu excepția cazului în care o evaluare a riscurilor indică necesitatea de a păstra aceste date PNR.

               În plus față de această evaluare, la 1 octombrie 2021, în temeiul articolului 552 alineatul (12) litera (a) din Acordul comercial și de cooperare, Regatul Unit a prezentat Comitetului specializat privind cooperarea în materie de asigurare a respectării legii și cooperarea judiciară un raport din partea organismului administrativ independent menționat la articolul 552 alineatul (7) din acord referitor la aplicarea efectivă a garanțiilor suplimentare în materie de protecție a datelor prevăzute la articolul 552 alineatul (11) din acord. Raportul include o anexă elaborată de autoritatea de supraveghere a Regatului Unit menționată la articolul 525 alineatul (3) din Acordul comercial și de cooperare.

               În cadrul reuniunii sale din 19 octombrie 2021, Comitetul specializat privind cooperarea în materie de asigurare a respectării legii și cooperarea judiciară a analizat rapoartele Regatului Unit. Cu această ocazie, Regatul Unit a declarat că intenționează să completeze anexa la raportul prevăzut la articolul 552 alineatul (12) litera (a) din Acordul comercial și de cooperare și s-a convenit ca această completare să fie furnizată în noiembrie 2021, înainte de luarea de către Consiliul de parteneriat a unei decizii privind prelungirea perioadei de tranziție în temeiul articolului 552 alineatul (13) din acord.

               3.2.Poziția propusă

               Având în vedere cele de mai sus, în opinia Comisiei, Consiliul de parteneriat ar trebui să decidă prelungirea perioadei de tranziție cu un an, până la 31 decembrie 2022. Consiliul de parteneriat ar trebui să adopte o astfel de decizie până la 31 decembrie 2021.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din TFUE prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acest concept include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul în discuție

               Consiliul de parteneriat este un organism creat printr-un acord, și anume Acordul comercial și de cooperare.

               Articolul 552 alineatul (13) din Acordul comercial și de cooperare prevede că, în cazul în care se mențin circumstanțele speciale menționate la alineatul (10) al respectivului articol, Consiliul de parteneriat trebuie să prelungească cu un an perioada de tranziție menționată la alineatul (11) al respectivului articol. Prin urmare, adoptarea unei poziții a Uniunii cu privire la o astfel de decizie intră sub incidența articolului 218 alineatul (9) din TFUE.

               Efectele juridice ale prelungirii se răsfrâng în întregime asupra Uniunii, în calitate de parte la Acordul comercial și de cooperare. Acest lucru implică faptul că, în conformitate cu articolul 3 alineatul (2) din TFUE, Uniunea are competență exclusivă în această privință.

               Decizia de prelungire a perioadei menționate la articolul 552 alineatul (13) din Acordul comercial și de cooperare nu presupune completarea sau modificarea cadrului Acordului comercial și de cooperare.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care este luată o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în discuție

               Prelungirea perioadei menționate la articolul 552 alineatul (13) din Acordul comercial și de cooperare urmărește obiective și include elemente din domeniul protecției datelor și cooperării polițienești.

               Prin urmare, articolul 16 alineatul (2) și articolul 87 alineatul (2) litera (a) din TFUE constituie temeiul juridic material al propunerii.

               4.3.Concluzie

               Articolul 16 alineatul (2) și articolul 87 alineatul (2) litera (a) din TFUE, coroborate cu articolul 218 alineatul (9) din TFUE ar trebui să constituie temeiul juridic al propunerii.

               2021/0389 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, în ceea ce privește prelungirea perioadei de tranziție menționate la articolul 552 alineatul (11) din acord în cursul căreia Regatul Unit poate deroga de la obligația de a șterge datele din registrul cu numele pasagerilor după plecarea lor din Regatul Unit

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 16 alineatul (2) și articolul 87 alineatul (2) litera (a), coroborate cu articolul 218 alineatul (9),

               având în vedere Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora,

               având în vedere propunerea Comisiei Europene,

               întrucât:

               (1)Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord (denumit în continuare „Regatul Unit”), pe de altă parte (denumit în continuare „Acordul comercial și de cooperare”
                  4
               ), stabilește norme în temeiul cărora datele din registrul cu numele pasagerilor (denumit în continuare „PNR”) pot fi transferate, prelucrate și utilizate de autoritatea competentă a Regatului Unit pentru zborurile dintre Uniune și Regatul Unit și stabilește garanții specifice în acest sens.

               (2)Articolul 542 din Acordul comercial și de cooperare prevede că titlul III din partea a treia (COOPERAREA ÎN MATERIE DE ASIGURARE A RESPECTĂRII LEGII ȘI COOPERAREA JUDICIARĂ ÎN MATERIE PENALĂ) din Acordul comercial și de cooperare stabilește norme în temeiul cărora datele PNR pot fi transferate, prelucrate și utilizate de autoritatea competentă a Regatului Unit pentru zborurile dintre Uniune și Regatul Unit și stabilește garanțiile specifice în acest sens.

               (3)Articolul 552 alineatul (4) din Acordul comercial și de cooperare prevede că Regatul Unit trebuie să șteargă datele PNR ale pasagerilor după plecarea lor din țară, cu excepția cazului în care o evaluare a riscurilor indică necesitatea de a păstra aceste date PNR.

               (4)Articolul 552 alineatul (11) din Acordul comercial și de cooperare prevede că Regatul Unit poate deroga temporar de la alineatul (4) al articolului menționat, pentru o perioadă de tranziție, până la punerea în aplicare, cât mai curând posibil, de către acesta a adaptărilor tehnice. În această perioadă de tranziție, autoritatea competentă a Regatului Unit trebuie să împiedice utilizarea datelor PNR care vor urma să fie șterse în conformitate cu articolul 552 alineatul (4) din Acordul comercial și de cooperare, aplicând acestor date PNR garanțiile suplimentare enumerate la articolul 552 alineatul (11) literele (a)-(d) din acord.

               (5)Articolul 552 alineatul (10) din Acordul comercial și de cooperare prevede că articolul 552 alineatul (11) din acord se aplică în circumstanțele speciale în care se află Regatul Unit, care îl împiedică să efectueze ajustările tehnice necesare pentru a transforma sistemele de prelucrare a datelor PNR pe care acesta le-a operat în perioada în care i s-a aplicat dreptul Uniunii în sisteme care să permită ștergerea datelor PNR în conformitate cu articolul 552 alineatul (4) din acord.

               (6)Articolul 552 alineatul (13) din Acordul comercial și de cooperare prevede că, în cazul în care se mențin circumstanțele speciale menționate la articolul 552 alineatul (10) din acord, Consiliul de parteneriat trebuie să prelungească cu un an perioada de tranziție menționată la articolul 552 alineatul (11) din acord.

               (7)La 1 octombrie 2021, Regatul Unit a prezentat Comitetului specializat privind cooperarea în materie de asigurare a respectării legii și cooperarea judiciară o evaluare în temeiul articolului 552 alineatul (12) litera (b) din Acordul comercial și de cooperare.

               (8)Regatul Unit concluzionează că se mențin circumstanțele speciale menționate la articolul 552 alineatul (10) din Acordul comercial și de cooperare, referindu-se la situația specifică în care se află, și anume aceea în care trebuie să adapteze sistemele de prelucrare a datelor PNR configurate în vederea respectării dreptului Uniunii în calitate de stat membru într-un sistem configurat pentru a îndeplini cerințele Acordului comercial și de cooperare privind transferurile internaționale de date PNR din Uniune către țări terțe. Regatul Unit descrie eforturile depuse pentru a transforma sistemele sale de prelucrare a datelor PNR în sisteme care să permită ștergerea datelor PNR în conformitate cu articolul 552 alineatul (4) din Acordul comercial și de cooperare. Regatul Unit a evidențiat că efectuează o analiză a cerințelor juridice, tehnice și operaționale, atât funcționale, cât și nefuncționale, pentru a se asigura că sistemele sale de prelucrare a datelor PNR vor respecta dispozițiile articolului 552 alineatul (4) din Acordul comercial și de cooperare. În temeiul articolului 552 alineatul (13) din Acordul comercial și de cooperare, Comitetul specializat privind cooperarea în materie de asigurare a respectării legii și cooperarea judiciară a examinat evaluarea Regatului Unit la 19 octombrie 2021.

               (9)La 1 octombrie 2021, în temeiul articolului 552 alineatul (12) litera (a) din Acordul comercial și de cooperare, Regatul Unit a prezentat, de asemenea, Comitetului specializat privind cooperarea în materie de asigurare a respectării legii și cooperarea judiciară un raport din partea organismului administrativ independent menționat la articolul 552 alineatul (7) din acord referitor la aplicarea efectivă a garanțiilor prevăzute la articolul 552 alineatul (11) din acord, care includea o anexă elaborată de autoritatea de supraveghere a Regatului Unit menționată la articolul 525 alineatul (3) din acord.

               (10)În temeiul articolului 552 alineatul (13) din Acordul comercial și de cooperare, Comitetul specializat privind cooperarea în materie de asigurare a respectării legii și cooperarea judiciară a examinat raportul Regatului Unit la 19 octombrie 2021. Cu această ocazie, Regatul Unit a declarat că intenționează să completeze anexa la raport și s-a convenit ca această completare să fie furnizată în noiembrie 2021, înainte de luarea de către Consiliul de parteneriat a unei decizii privind prelungirea perioadei de tranziție în temeiul articolului 552 alineatul (13) din acord.

               (11)Prin urmare, se consideră că se mențin circumstanțele speciale menționate la articolul 552 alineatul (10) din Acordul comercial și de cooperare și că, în temeiul articolului 552 alineatul (13) din acord, Consiliul de parteneriat ar trebui să prelungească perioada de tranziție menționată la articolul 552 alineatul (11) din acord până la 31 decembrie 2022.

               (12)Acordul comercial și de cooperare este obligatoriu pentru toate statele membre în temeiul Deciziei (UE) 2021/689, al cărei temei juridic material este articolul 217 din TFUE.

               (13)Danemarca și Irlanda trebuie să respecte dispozițiile părții III din Acordul comercial și de cooperare în temeiul Deciziei (UE) 2021/689 și, prin urmare, participă la adoptarea și aplicarea prezentei decizii care pune în aplicare Acordul comercial și de cooperare,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Consiliului de parteneriat în temeiul articolului 552 alineatul (13) din Acordul comercial și de cooperare este de a aproba prelungirea, până la 31 decembrie 2022, a perioadei de tranziție în cursul căreia Regatul Unit poate deroga de la obligația de a șterge datele pasagerilor din registrul cu numele pasagerilor după plecarea lor din Regatul Unit.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Avizul 1/15 al Curții de Justiție, 26 iulie 2017.

                     (2)

                        JO L 119 din 2016, p. 132.

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (4)

                        JO L 149, 30.4.2021, p. 10.